[{"text_idx": "#000000", "text": "Trafe al celo: recenzo de \u201cEsperanto por lernejaj klasoj\u201d"}, {"text_idx": "#000004", "text": "La unua lernolibro kaj gvidilo por instruistoj, eldonita en Brazilo en 2008, la unuajn interesatojn atingis dum la Bjalistoka UK. Granda formato kaj la aspekto de la libroj tuj memorigis la kutimajn lernolibrojn kiujn oni uzas en lernejoj por instrui fremdajn lingvojn."}, {"text_idx": "#000005", "text": "Efektive, la celo de la au\u0306toro, sperta brazila lingvoinstruisto Josias Barboza, estis produkti instrukompleton kiu plibonigus la efikecon de la instruado kaj plialtigus la prestig\u0302on de Esperanto en lingvolernejoj. Nun jam ekzistas du volumoj kun akompanaj sondiskoj kaj du gvidlibroj por instruistoj kun lumdiskoj kaj els\u0302utebla helpoteko kiu prezentas bildojn kaj ekzercaron.\nLa lernolibro por gelernantoj estas samtempe ankau\u0306 ekzercolibro: oni povas rekte tie respondi demandojn, solvi taskojn, ec\u0302 desegni. Esperanto por lernejaj klasoj celas instrui verajn komencantojn, sed la tuta enhavo estas destinita por proksimume 150 horoj da lernado, do c\u0302e la fino de la dua volumo oni atingas la nivelon B2. C\u0302ar la c\u0302efa celo estas tuj paroligi homojn, en la lernolibro abundas dialogoj, desegnaj\u0302oj, bildoj kaj ekzercoj por ripetado polurante la prononcadon."}, {"text_idx": "#000006", "text": "C\u0302e la fino de la lernolibro estas lau\u0306pag\u0302a vortlisto, kaj lernanto povas tuj noti la tradukon de novaj vortoj al nacia lingvo au\u0306 priskribi novan vorton en Esperanto. Aperas iom da gramatiko en partetoj nomataj \u201cgramatikaj gutoj\u201d, sed ili nur donas c\u0302efajn indikojn, kaj la g\u0302enerala metodo por lerni la internacian lingvon restas paroliga. Iom g\u0302ene aspektas la uzado de punkto por montri la apartajn radikojn c\u0302e la vortofarado au\u0306 indiki la prefiksojn, sed aliaflanke tio helpas al lernantoj kompreni, kiam vorto estas kunmetita kaj dec\u0302ifri g\u0302in. G\u0302enerale la au\u0306toro fidas je inteligenteco de la lernantoj, c\u0302ar ofte la lernantoj au\u0306 devos diveni la signifon de frazo logike au\u0306 demandi la instruiston, sed demandi en Esperanto."}, {"text_idx": "#000007", "text": "Por ekzerci tre bone helpas ankau\u0306 sondiskoj, c\u0302ar kutime komencantoj dum lecionoj au\u0306das nur sian instruiston kaj ebleco sperti diversajn voc\u0302ojn estas tre bonvena. Ne c\u0302iam la voc\u0302oj de la sondisko prononcas perfekte, sed ec\u0302 tio estas bona sperto, ja en Esperantujo ankau\u0306 ni apudas diversajn, kelkfoje ne tre klarajn parolmanierojn, kaj gravas ilin kompreni."}, {"text_idx": "#000008", "text": "Samtempe kun la instruado de la lingvo estas prezentitaj c\u0302efaj scioj pri Esperanto, kulturo kaj komunikado. La formato de la libro tre bone konvenas por fari kopiojn, se ne c\u0302iu lernanto komence povas havi la propran ekzempleron. La au\u0306toro pripensis ankau\u0306 tion kaj en la reta pag\u0302aro (parto \u201cServoj\u201d) li disponigis por senpaga els\u0302uto printeblan elc\u0302erpon de la komencaj ok pag\u0302oj de ambau\u0306 porlernantaj libroj."}, {"text_idx": "#000009", "text": "La instruista gvidlibro donas multajn utilajn g\u0302eneralajn konsilojn kiel organizi la kurson, kaj detalajn indikojn kiel uzi lernomaterialon dum la leciono. Tio povas esti tre utila kaj kurag\u0302iga por tiuj, kiuj nur komencas instrui, sed ankau\u0306 multe helpas al spertuloj. Simboloj kiuj indikas, c\u0302u ekzercojn atente au\u0306skulti, c\u0302u legi, c\u0302u skribi, ankau\u0306 estas utilaj kaj s\u0302paras tempon. La gvidlibro havas marg\u0302enojn kie jam estas utilaj konsiloj de la au\u0306toro, kaj ankau\u0306 la instruisto povas enmeti siajn proprajn notojn. Estas ankau\u0306 indikita, pri kiu pag\u0302o de la lernolibro temas, do instruisto havas ekzaktan kopion de la lernolibro, nur por oportuno la ekzercoj estas tuj c\u0302e la materialo de la leciono, ne en la aparta ekzercaro kiel en lernolibro."}, {"text_idx": "#000011", "text": "La granda laboro, farita de Josias Barboza kaj de la teamo kiu helpis lin, atingas la celon: la instrukompleto estas vere valora kaj altnivela. Tre pozitive g\u0302in taksis spertaj esperantistoj kiel Katalin Kova\u0301ts, Renato Corsetti, Stefan MacGill, Kurt Fischer; kaj nun al multaj esperantistoj, kiuj instruas la lingvon, restas aldoni Esperanto por lernejaj klasoj al sia trezorejo. Des pli bone kaj celtrafe estus, se eblus ac\u0302eti la librojn kaj per ili ekinstrui la grupon."}, {"text_idx": "#000012", "text": "C\u0302i tiu artikolo aperis en La Ondo de Esperanto.\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000014", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000015", "text": "Demonstraj versioj de \u201cLa Ondo\u201d"}, {"text_idx": "#000016", "text": "Musklaku la kovrilon por legi pliajn informojn."}]